en sk is pt de is da is en en is en is id en la la is it en en is is is is is is pt da lt is is is fr is is is is is is is is km is is is en en es en is en en en en en en
Stígur frá Eystra-Fróðholti, f. 2011
​Sumarið er alltaf jafn fljótt að líða, þó manni hafi fundist það heldur lengi að koma núna í ár. Ég var erlendis fram í miðjan júní, svo ég fékk forskot á sumarsæluna.
Núna í sumar var ég að ríða nokkrum hrossum í Mosfellsbæ, ásamt því að vinna við löndun á makríl í Hafnarfirði. Ég ákvað þó að taka mér smá frí frá hrossum í sumar og einbeitti mér að löndunarvinnunni og öðrum verkefnum.
Ég komst þó að því að ég get ekki verið hestslaus lengi, svo ég tók hross inn í lok ágúst í Víðidal.
Ég er því byrjuð að taka að mér hross í tamningu og þjálfun, ásamt því að sinna mínum eigin hrossum. Það gengur mjög vel og hef ég í nægu að snúast. Meira að segja í svo nægu að snúast að ég fékk til liðs við mig aðstoðar tamningakonu, hana Astu Lou My Madslund, sem stendur sig með eindæmum vel.
Sæssonurinn Stígur frá Eystra-Fróðholti og Tývarssonurinn Styrmir frá Sámsstöðum 3 komu inn í fyrsta holli og tömdust bara þetta líka vel. Þeir voru inni í rétt rúman mánuð og eru báðir orðnir vel reiðfærir án nokkurra vandkvæða. Er virkilega ánægð með þá báða, en Stígur sem er núna að hefja sinn fimmta vetur, kemur inn aftur eftir áramót á meðan Styrmir sem einungis er á fjórða vetur fær að vera úti í vetur.
Styrmir, f. 2012, knapi : Asta Loa
Gerpla frá Sámsstöðum 3, fyrsta afkvæmi Glóblesu kom inn í stað geldinganna og minnir hún um margt á móður sína. Hún er frekar nett og smágerð, en sjálfsörugg og veit sínu viti. Það verður mjög gaman að sjá hvernig hún þróast, en ég hef bara góða tilfinningu fyrir henni.
Enda ekkert smá gaman líka að vera loksins farin að temja sína eigin ræktun!
Svo er að sjálfsögðu bráðnauðsynlegt að eiga einn góðan tamningahest sem hefur vit fyrir ungviðinu og er nothæfur í allt sem viðkemur tamningum, s.s. sem forreiðarhestur og til utanábindinga. Ég er svo heppin að eiga einn slíkan, hann Myrkva frá Fellskoti. Annan eins ljúfling er erfitt að finna.
Gerpla, knapi : Asta Loa
Haustin eru líka ágætur tími til að skipuleggja komandi vetur, skoða stöðuna og jafnvel róta til í stóðinu. Styrjöld skipti um eigendur í haust og til að fylla í hennar skarð í hópnum mínum kom 2 vetra merin Þjóð frá Eystra-Fróðholti.
Hún er undan Loka frá Selfossi og Valkyrju frá Eystra-Fróðholti. Systir hennar sammæðra hlaut 8.18 fyrir hæfileika í vor, svo það verður spennandi að sjá hvernig Þjóð kemur út. Hún verður tamin næsta haust, ásamt næsta afkvæmi Glóblesu, Gefjun Óðinnsdóttur.
Gefjun frá Sámsstöðum 3
Gerður frá Sámsstöðum 3
Ég fékk svo ekki nema eitt folald í sumar, en það var fjórða merfolaldið í röð sem Glóblesa gamla kemur með. Það kom rauðtvístjörnótt meri að þessu sinni, sem mér finnst bara hafa heppnast ósköp vel. Hún verður að öllum líkindum rauðglófext eins og mamma sín og eldri systir. Glóblesu var ekki haldið aftur í sumar, enda er alveg komin tími á smá frí hjá gömlu.
Sú nýjasta í stóðinu hlaut nafnið Gerður, þar sem ég er alveg óttalegt goðafræðinörd og einnig fannst mér það sniðugt þar sem móðir Glóblesu hét einnig Gerður.
"Eitt sinn er Freyr var ungur og ólofaður stalst hann til að setjast í hásæti Óðins, Hliðskjálf, en þaðan gat hann séð um heima alla. Á norðurhjara sá hann konu eina, sem var svo fögur að það lýsti frá henni birtu um alla heimana. Kona þessi var jötunmeyjan Gerður, dóttir Aurboðu tröllkonu og Gymis bergrisa."
Við taka svo bara spennandi tímar framundan þar sem ég legg af stað í Asíureisu með vinkonum mínum, þeim Ólöfu Rún og Gullý, í byrjun desember og eyði 6 vikum á flakki um Tæland, Víetnam og Balí.
Eftir áramótin mun ég svo demba mér aftur í hrossin, enda mörg álitleg að fara koma inn aftur þá!
Powered by Create your own unique website with customizable templates. Get Started